32006R1808
L 343/73
JURNALUL OFÍCIAL AL UNIUNII EUROPENE
REGULAMENTUL (CE) NR. 1808/2006 AL COMISIEI
din 7 decembrie 2006
de modificare a Regulamentului (CE) nr. 1615/2000 de derogare de la Regulamentul (CEE) nr. 2454/93 în ceea ce privește definirea conceptului de „produse originare” folosit în cadrul sistemului de preferințe tarifare generalizate pentru a ține seama de situația specială a Nepalului în ceea ce privește anumite produse textile exportate către Comunitate
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2913/93 al Consiliului din 12 octombrie 1992 de instituire a Codului Vamal Comunitar (1), în special articolul 247,
având în vedere Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului Vamal Comunitar (2), în special articolul 76,
întrucât:
(1)
Prin Regulamentul (CE) nr. 980/2005 al Consiliului din 27 iunie 2005 de aplicare a unui sistem de preferințe tarifare generalizate (3), Comunitatea a acordat Nepalului beneficiul preferințelor tarifare generalizate.
(2)
Regulamentul (CEE) nr. 2454/93 stabilește definirea conceptului de „produse originare” aplicabile în cadrul sistemului de preferințe tarifare generalizate. Regulamentul (CEE) nr. 2454/93 prevede de asemenea că pot fi acordate derogări de la această definiție țărilor mai puțin dezvoltate beneficiare ale sistemului de preferințe generalizate (SPG) care prezintă Comunității o cerere în acest sens.
(3)
Nepalul a beneficiat de aceste derogări pentru anumite produse textile din 1997, ultima fiind acordată prin aplicarea Regulamentului (CE) nr. 1615/2000 al Comisiei (4). Validitatea Regulamentului (CE) nr. 1615/2000 a fost prelungită până la 31 decembrie 2006.
(4)
Prin scrisoarea din 17 iulie 2006, Nepalul a prezentat o cerere de prelungire a derogării în conformitate cu articolul 76 din Regulamentul (CEE) nr. 2454/93.
(5)
În perioada în care validitatea Regulamentului (CE) nr. 1615/2000 a fost prelungită până la 31 decembrie 2006, se spera ca,înainte de expirarea derogării, să intre în vigoare noile norme de origine SPG, mai simple și mai favorabile dezvoltării. Cu toate acestea adoptarea noilor norme nu are loc până la 31 decembrie 2006.
(6)
Aplicarea normelor de origine ale SPG în vigoare în prezent ar avea un efect negativ asupra investițiilor și ocupării forței de muncă în Nepal, ca și asupra capacității întreprinderilor din Nepal de a continua să exporte către Comunitate.
(7)
Ar trebui să se țină seama, în stabilirea perioadei de prorogare, de timpul necesar pentru a adapta și pune în aplicare noile norme de origine în cadrul SPG. În plus protecția intereselor comercianților care încheie contracte atât în Nepal cât și în Comunitate și stabilitatea industriei din Nepal necesită o prelungire a duratei de derogare până la o dată care să permită onorarea contractelor pe termen lung sau încheierea unora noi.
(8)
Prin urmare, ar trebui prelungită derogarea până la 31 decembrie 2008. Cu toate acestea, pentru a asigura un tratament echitabil Nepalului și altor țări mai puțin dezvoltate, ar trebui verificat, după adoptarea noilor norme de origine în cadrul SPG, dacă derogarea mai este încă necesară.
(9)
Regulamentul (CE) nr. 1615/2000 ar trebui modificat în consecință.
(10)
Măsurile prevăzute de prezentul regulament sunt conforme cu avizul Comitetului Codului Vamal,
ADOPTĂ PREZENTUL REGULAMENT:
Articolul 1
Articolul 2 din Regulamentul (CE) nr. 1615/2000 se modifică după cum urmează:
1.
La primul paragraf data „31 decembrie 2006” se înlocuiește cu „31 decembrie 2008”.
2.
Al doilea paragraf se înlocuiește cu următorul text:
„Necesitatea de a menține derogarea trebuie cu toate acestea reexaminată după adoptarea noilor norme de origine ale sistemului de preferințe generalizate.”
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Se aplică de la 1 ianuarie 2007.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 7 decembrie 2006.